Om syv arbejdsdage vil det være stort set umuligt for danskere at købe kopier af danske møbelklassikere fra den britiske side interioraddict.co.uk.

Sø- og Handelsretten har torsdag forbudt Telia Danmark at formidle adgang til den ulovlige side - men den kendelse gælder ikke kun Telia. Den gælder i praksis alle danske teleudbydere.

Det forklarer Jakob Willer, direktør i teleselskabernes branchesamarbejde, Teleindustrien (TI).

- Det har vi aftalt internt i branchen. Når der er truffet afgørelse over for ét selskab, så skal alle selskaber følge trop. Så er rettighedsindehavere ikke tvunget til at føre sager mod samtlige teleselskaber, siger han.

Ifølge Jakob Willer tager det syv arbejdsdage for internetudbyderne at stoppe adgangen til interioraddict.co.uk for deres kunder.

Hvis man alligevel klikker ind på den britiske side, vil man få en besked om, at siden er ulovlig, og at man derfor ikke kan komme ind på den. Derudover vil der være et link til en side, som indeholder forslag til, hvor man lovligt kan købe for eksempel møbler, musik eller film.

Siden hedder ifølge Jakob Willer sharewithcare.dk.